Broj: 711-I-1764-P-289-18/19-18-11

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Luke Grabušića, zamjenika gradonačelnika Grada Donja Stubica,** na 65. sjednici, održanoj 11. listopada 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Luke Grabušića, zamjenika gradonačelnika Grada Donja Stubica, zbog moguće povrede načela djelovanja propisanih člankom 5. stavkom 1. ZSSI-a, koja proizlazi iz okolnosti da je navedeni dužnosnik, kao član Povjerenstva za pripremu i provedbu postupka dodjele financijskih sredstava udrugama u 2018.g., predložio gradonačelniku Grada Donja Stubica donošenje Odluke o dodjeli financijskih sredstava udrugama iz Proračuna Grada Donja Stubica kojom se, između ostalih, financijska sredstva dodjeljuju i Sportskoj zajednici Grada Donja Stubica u kojoj je dužnosnik član te obavlja poslove člana Izvršnog odbora.**
2. **Poziva se dužnosnik Luka Grabušić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika koji vodi Povjerenstvo utvrđeno je kako Luka Grabušić obnaša dužnost zamjenika gradonačelnika Grada Donja Stubica od 26. svibnja 2017.g. Stoga je i Luka Grabušić, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Protiv dužnosnika Luke Grabušića podnesena je 20. rujna 2018.g. prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-2715-P-289/18-01-2. U prijavi se u bitnom navodi da je dužnosnik Luka Grabušić, zamjenik gradonačelnika Grada Donja Stubica u sukubu interese jer istovremeno obavlja u nogometnom klubu "Stubica" iz Donje Stubice i funkciju sportskog direktora. Nogometnom klubu je mimo proračuna Športske zajednice Grada Donja Stubice od strane Grada omogućeno veće uređenje prostorija koje koristi nogometni klub.

Dana 16. listopada 2018.g. Povjerenstvu je podnesena nova prijava drugog podnositelja u kojoj se u bitnom navode okolnosti istovjetne onima iz prijave od 20. rujna 2018.g. Prijava je zaprimljena pod brojem: 711-U-2968-P-289/18-02-2.

Povodom zaprimljenih prijava Povjerenstvo je prikupilo relevantne podatke i dokumentaciju kako bi utvrdilo upućuju li utvrđene okolnosti na moguću povredu odredbi ZSSI-a.

Nogometni Klub Stubica je na traženje Povjerenstva dostavio očitovanje od 16. siječnja 2019.g. u kojem se navodi kako je Luka Grabušić član navedenog nogometnog kluba kao registrirani igrač u amaterskoj selekciji veteranske kategorije te je višegodišnji član kluba s nekoliko prekida od svoje 11. godine. Dužnosnik ne obnaša nikakvu izvršnu funkciju u tijelima kluba te ne prima nikakvu financijsku naknadu od kluba. Uočitovanju se dalje navodi kako su prostorije kluba u vlasništvu Grada Donja stubica te sve troškove održavanja i uređenja snosi Grad Donja Stubica. Klub je jedan od desetak sportskih udruga u sklopu Sportske zajednice Donja Stubica te se finncira isključivo preko Sportske zajednice Grada Donja Stubica.

Uvidom u Registar udruga utvrđeno je da je pod Reg br. 02001213 upisan savez udruga naziva SPORTSKA ZAJEDNICA GRADA DONJA STUBICA. Kao cilj osnivanja navedenog saveza udruga navodi se razvitak i promicanje sporta, razvijanje uvjeta za postizanje vrhunskih dometa, širenje aktivnosti osobito djece i mladeži, razvijanje i promicanje međusobne suradnje udruženih članica, ostvarivanje međunarodnih sportskih veza i suradnje, promicanje odgojnih zadaća u sportu u duhu fair-playa, razumijevanje, tolerancija i odgovornost kroz bavljenje sportom te promicanje olimpijskih ideala. Navedeni savez udruga registriran je za obavljanje djelatnosti organiziranja i provođenja sportskih natjecanja i sportskih priredbi, organiziranja sportskih edukativnih projekata i programa (kampovi, škole, priredbe, festivali, radionice) za poticanje bavljenja sportom i tjelesnim vježbanjem, organiziranja i razvijanja sportskih udruga i sportskih djelatnosti te promocije sporta i zdravog načina življenja.

Na traženje Povjerenstva Sportska zajednica Grada Donja Stubica je 31. srpnja 2019.g. dostavila očitovanje u kojem se navodi kako je Luka Grabušić član sportske zajednice od pristupanja nakon izborne skupštine 2016.g. te je član Izvršnog odbora i ne prima nikakvu naknadu.

Grad Donja Stubica je 8. veljače 2019.g. dostavio očitovanje, KLASA: 080-01/18-01/2 od 14. siječnja 2019.g., u kojem se navodi da je NK STUBICA jedan od desetak sportskih klubova koji djeluju u sklopu udruge Sportska zajednica Grada Donja Stubica te se financiraju iz proračunskih sredstava Grada Donja Stubica. Grad Donja Stubica svake godine raspisuje natječaj za dodjeljivanje financijskih sredstava udrugama koje su od interesa za opće dobro i razvoj Grada, putem kojeg se potom vrši ocjena prijava i dodjela financijskih sredstava. Navedeni postupak provodi se sukladno odredbama Zakona o sportu i Odluci o financiranju javnih potreba Grada Donja Stubica kroz rad udruga (“Službeni glasnik Krapinsko-zagorske županije” 34/15). Dakle, NK STUBICA se ne financira neposredno od strane Grada, već isključivo kao dio Sportske zajednice, koja potom između svojih članova (sportskih klubova) provodi posebnim aktom propisani postupak natječaja i na taj način raspoređuje dobivena sredstva.

U očitovanju se dalje navodi kako pripremu i provedbu postupka dodjele financijskih sredstava udrugama provodi Povjerenstvo za pripremu i provedbu postupka dodjele financijskih sredstava udrugama, koje se sastoji od tri člana i jednog zamjenskog člana, te se za svaku godinu, odnosno za svaki postupak imenuje odvojeno. U tijeku je provođenje postupka dodjele financijskih sredstava za 2019. godinu te Luka Grabušić nije član navedenog Povjerenstva. U postupku dodjele financijskih sredstava za 2018. godinu, Luka Grabušić bio je, između ostalih, imenovan članom Povjerenstva.

U konačnici se napominje kako je Grad Donja Stubica vlasnik nekretnine na kojoj se nalaze prostori koje koristi NK STUBICA i drugi sportski klubovi, pa je tako Grad kao vlasnik navedenih prostora pažnjom dobrog gospodara vršio manja ulaganja u vlastitu nekretninu.

Uvidom u dokumentaciju u vezi postupka dodjele financijskih sredstava udrugama za 2018.g. utvrđeno je kako je dužnosnik Luka Grabušić bio jedan od tri člana Poverenstva za pripremu i provedbu postupka dodjele financijskih sredstava udrugama u 2018.g. Na 1. sjednici navedenog Povjerenstva 17. siječnja 2018.g. utvrđena je natječajna dokumentacija za raspisivanje javnog poziva za dodjelu financijskih sredstava udrugama u 2018.g. te je ista predložena na donošnje gradonačelniku. Na 2. sjednici 19. veljače 2018.g. Povjerenstvo za pripremu i provedbu postupka dodjele financijskih sredtsva je izvršilo administrativnu provjeru dostavljenih prijava, zatim pojedinačnu ocjenu prijavljenih projekata i zbirnu ocjenu, po djelatnostima. na temelju navedene ocjene Povjerenstvo je gradonačelniku predložilo donošenje Odluke o dodjeli financijskih sredstava udrugama iz Proračuna Grada Donja Stubica, koja je i donesena 23. veljače 2018.g. Kao jedan od prijavljenih projekata koje je ocjenjivalo navedeno Povjerenstvo bio je onaj Sportske zajednice Grada Donja Stubica te je isti savez udruga po prijedlogu Povjerenstva financiran Odlukom gradonačalnika u iznosu od 343.000,00 kn, koliko je i traženo.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Slijedom navedenog, Povjerenstvo utvrđuje da se, s obzirom da je dužnosnik član udruge Sportska zajednica Grada Donja Stubica, te obavlja funkciju u Izvršnom odboru udruge, navedena udruga opravdano može smatrati s dužnosnikom interesno povezanom u smislu članka 4. stavka 5. ZSSI-a.

Stoga gore navedene okolnosti dodijele financijskih sredstava iz Proračuna Grada Donje Stubice udruzi Sportska zajednica Grada Donja Stubica, odnosno dužnosnikovo sudjelovanje i postupanje u postupku koji prethodi dodjeli sredstava, a obzirom na povezanost s navedenom Udrugom, upućuju na mogućnost da navedeni dužnosnik nije poduzimao odgovarajuće mjere u svrhu očuvanja nepristranost i vlastite vjerodostojnost te povjerenja građana da ne koristi javnu dužnost za osobni probitak, odnosno probitak povezane osobe

Slijedom gore navedenog odlučeno je kao u točki I. izreke ove Odluke.

Poziva se dužnosnik Luka Grabušić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi svu daljnju relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Luka Grabušić, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana